《送郑盱眙》
宋代·韩淲

羊陆规模远，龚黄政事多。剖符欣委寄，视篆欲如何。

秋入江湖道，寒生淮泗波。提封新保障，对境旧山河。

吏蠹应铨择，民穷藉抚摩。蕃宣归俎豆，盟好戢干戈。

才大知谁识，诗成想自哦。风云尝负剑，雨露忆鸣珂。

缓带从簪履，凝香接绮罗。雅怀今郑谷，壮略古廉颇。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。